Diari Oficial de la Generalitat Valenciana


Sumari del DOGV 3013, del 13-06-1997 (1997/8048)

ACORD de 24 d'abril de 1997 del Consell de la Sindicatura de Comptes de la Generalitat Valenciana, pel qual es convoquen proves de selecció, mitjançant concurs-oposició lliure, per a cobrir una vacant de naturalesa laboral en aquesta institució.
-----------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3013

Data del DOGV
:   13-06-1997

Secció del DOGV
:   AUTORITATS I PERSONAL - OFERTES D'OCUPACIÓ PÚBLICA, OPOSICIONS I CONCURSOS

Número del document
:   1997/8048


Data del document
:   24-04-1997

Organisme emissor
:   Sindicatura de Comptes

Tipus de document
:   Acord

ACORD de 24 d'abril de 1997 del Consell de la Sindicatura de Comptes de la Generalitat Valenciana, pel qual es convoquen proves de selecció, mitjançant concurs-oposició lliure, per a cobrir una vacant de naturalesa laboral en aquesta institució.  
Conformement al que s'estableix en la Llei de la Generalitat Valenciana 6/1985, d'11 de maig, de Sindicatura de Comptes, en el Reglament de Règim Interior de la Sindicatura de Comptes i en el Decret Legislatiu de 24 d'octubre de 1995 -pel qual s'aprova el Text Refós de la Llei de la Funció Pública Valenciana-, i tenint en compte la delegació de les Corts Valencianes, s'anuncia la convocatòria de proves de selecció, mitjançant concurs-oposició lliure, per a cobrir una vacant d'aquesta Sindicatura de Comptes de la Generalitat Valenciana -inclosa en l'oferta pública de treball d'aquesta institució per a l'any 1997-, que es regirà per les següents  
Bases  
Primera. Normes generals  
1.1 Es convoca concurs-oposició lliure per a la provisió d'un lloc de treball amb les característiques següents:  
a) Denominació del lloc de treball: tècnic de relacions institucionals.  
b) Nombre de llocs: 1.  
c) Naturalesa: laboral.  
d) Grup: B.  
e) Complement de destinació: 24.  
f) Complement específic: 120.167 PTA/mes.  
g) Funcions:  
- Sota la direcció del Síndic Major, dur les funcions d'assessorament, organització i gestió que li siguen encomanades, a l'objecte de complir els compromisos assumits per la Sindicatura a conseqüència de la seua participació en associacions integrades per organitzacions regionals de control extern del sector públic.  
- Canalitzar les relacions institucionals amb els altres òrgans de control de comptes de l'Estat espanyol i d'altres estats; així com les relacions amb altres institucions públiques i privades.  
- Realització d'estudis comparatius sobre diverses matèries relacionades amb les institucions regionals de control extern del sector públic; així com la preparació i el control de les publicacions que s'hi facen.  
- Traducció escrita i oral, directa i inversa, de l'anglés, l'alemany i el francés; tant al castellà, com d'aquestes llengües entre si.  
- Coordinar i gestionar la realització d'estudis i publicacions.  
- Utilització d'equips informàtics per a la realització del seu treball.  
- Controlar i supervisar els treballs encomanats a l'ajudant de relacions institucionals.  
1.2 El concurs-oposició que es convoca estarà regit per les bases d'aquesta convocatòria, per la Llei 6/1985, d'11 de maig, de Sindicatura de Comptes, i pels articles 9.5 del Text Refós de la Llei de la Funció Pública Valenciana i 36 del Decret 69/1986, de 2 de juny, i concordants.  
1.3 L'aspirant seleccionat que obtinga plaça en aquesta convocatòria, estarà subjecte al règim d'incompatibilitats regulat en la llei de la Generalitat Valenciana 6/1985, d'11 de maig, de Sindicatura de Comptes, en relació a la llei 53/1984, de 26 de desembre, d'Incompatibilitats del Personal al Servei de les Administracions Públiques.  
1.4 Com que el concurs no és eliminatori ni serà puntuat si hom no supera l'oposició, el procediment de selecció de l'aspirant constarà de les fases següents:  
a) Oposició.  
b) Concurs.  
1.5 Fase d'oposició. La fase d'oposició constarà dels exercicis que indiquem tot seguit, tots els quals seran eliminatoris:  
1.5.1 Primer exercici. Prova de coneixement dels idiomes alemany, francés i anglés. Constarà de dues parts:  
Primera part  
- Traducció al castellà, sense diccionari, de tres textos redactats en les llengües citades abans, que versaran sobre matèries econòmiques o financeres.  
- Traducció del castellà a les llengües abans citades d'un text que versarà sobre temes econòmics o financers. Aquesta prova s'efectuarà també sense diccionari.  
El temps per a realitzar aquesta primera part de l'exercici serà d'un màxim de dues hores i mitja.  
Segona part  
- Transcripció, efectuada pels concursants, d'audicions en llengües originals (alemany, francés i anglés), d'una durada màxima de vuit minuts cada una.  
1.5.2 Segon exercici. Prova de coneixements de dret constitucional i administratiu i de control i comptabilitat de l'activitat econòmico-financera del sector públic.  
Els aspirants desenvoluparan per escrit un tema, que elegiran entre els dos que eixiran a sort del programa inclòs en l'annex I, primera part, d'aquesta convocatòria. El temps màxim per a realitzar aquest exercici serà d'una hora i mitja.  
1.5.3 Tercer exercici. Constarà de dues parts:  
Primera part  
- Prova de coneixements sobre el control extern del sector públic a Europa i la Unió Europea. Dret, polítiques, finançament i control. Es traurà a la sort un tema del programa inclòs en l'annex I, segona part, d'aquesta convocatòria, el qual serà desenvolupat per escrit pels aspirants. El temps màxim per a realitzar aquesta prova serà d'una hora i mitja.  
Segona part  
- Prova pràctica, que pose de manifest el maneig de les aplicacions informàtiques següents: full de càlcul Lotus 123 i procés de texts Word per a Windows. El temps màxim per a realitzar aquesta prova serà d'una hora i mitja.  
1.5.4 En haver conclòs cadascun dels exercicis i abans de començar el següent, el tribunal podrà citar els aspirants per a la lectura pública dels seus exercicis respectius. El primer exercici començarà, en tot cas, abans de transcórrer sis mesos des de la publicació d'aquesta convocatòria.  
1.6 Fase de concurs. En la fase de concurs es valoraran:  
a) Mèrits acadèmics i titulacions universitàries.  
b) Diplomes i cursos de perfeccionament.  
c) Coneixements d'altres idiomes, a més dels utilitzats en el primer exercici de l'oposició.  
d) D'altres mèrits.  
Segon. Requisits dels aspirants  
2.1 Per a ser admesos al concurs-oposició, els aspirants hauran de reunir els requisits següents:  
a) Tenir la nacionalitat espanyola o la d'un dels altres estats membres de la Unió Europea, o d'aquells estats en els quals siga d'aplicació la lliure circulació de treballadors i treballadores, en els termes prevists en la llei estatal que regula aquesta matèria.  
b) Tenir complits els divuit anys.  
c) Estar en possessió del títol de diplomat en Ciències Empresarials o equivalent, o tenir complides les condicions per a obtenir-lo.  
d) No patir cap malaltia o defecte físic que impedisca l'exercici de les funcions corresponents.  
e) No estar inhabilitat penalment per a l'exercici de funcions públiques.  
f) No haver sigut separat, mitjançant expedient disciplinari, de cap administració pública.  
2.2 Aquests requisits hauran de concórrer en els aspirants en el moment de finalitzar el termini de presentació d'instàncies i durant tot el procés selectiu, fins el moment de la formalització del contracte de treball.  
2.3 El tribunal establirà, per a les persones discapacitades que així ho sol·liciten, les adaptacions necessàries per a la realització de les proves. A aqueix efecte, les persones interessades hauran de formular la petició corresponent en la sol·licitud de participació en aquest concurs-oposició.  
Tercera. Sol·licituds  
3.1 Les persones que vulguen prendre part en aquesta convocatòria hauran de presentar una instància conformement al model de l'annex III. S'hi adjuntarà una fotografia de carnet i una fotocòpia del DNI, o del passaport en el cas dels nacionals dels estats membres de la Unió Europea o d'aquells estats en què siga d'aplicació la lliure circulació de treballadors. Així mateix, els aspirants hauran d'adjuntar a les sol·licituds els documents que acrediten els mèrits al·legats i que caldrà tenir en compte en la fase de concurs.  
3.2 Les sol·licituds s'adreçaran al síndic major de la Sindicatura de Comptes de la Generalitat Valenciana, en el termini de vint dies hàbils comptadors des del dia següent al de la publicació d'aquesta convocatòria en el Diari Oficial de la Generalitat Valenciana (d'ara endavant, DOGV) i en el Butlletí Oficial de les Corts Valencianes (d'ara endavant, BOCV). El termini es computarà a partir de la publicació que aparega en últim lloc.  
3.3 La presentació de les sol·licituds es podrà fer en el Registre General de la Sindicatura de Comptes, ubicat a la ciutat de València, avinguda del Port, núm. 108; o en la forma establida en l'article 38 de la llei 30/1992, de 26 de novembre, de Règim Jurídic de les Administracions Públiques i de Procediment Administratiu Comú.  
3.4 Els drets d'examen seran de 2.147 pessetes per a tots els aspirants, i el pagament en serà efectuat en el compte corrent obert a nom de la Sindicatura de Comptes de la Generalitat Valenciana, amb el número 640072-50, de la sucursal de la Caixa d'Estalvis del Mediterrani situada a la plaça de Rodrigo Botet, núm. 6, de València. El justificant de l'ingrés s'haurà d'adjuntar a la instància presentada per a sol·licitar l'admissió al present concurs-oposició.  
Quarta. Admissió d'aspirants  
4.1 Una vegada finalitzat el termini de presentació d'instàncies i comprovada la documentació presentada i l'abonament dels drets d'examen, la Sindicatura de Comptes dictarà una resolució, que serà publicada en el DOGV i en el BOCV i que contindrà la relació d'aspirants admesos i exclosos. Els exclosos podran formular reclamació en el termini de deu dies hàbils, comptadors des del següent al de la publicació en el DOGV i BOCV citats, o esmenar els defectes que fossen susceptibles d'esmena i que s'hi haguessen assenyalat.  
4.2 Transcorregut el termini anterior i -si era el cas- esmenats els defectes i vistes les al·legacions, es dictarà una resolució amb la llista definitiva d'admesos, que serà publicada en el DOGV i en el BOCV, amb menció expressa dels recursos que hi corresponga.  
4.3 En el DOGV i en el BOCV, es publicarà, amb l'antelació legalment establida, la data d'inici del primer exercici, axí com el lloc i l'hora de començament.  
Cinquena. Tribunal qualificador  
5.1 El tribunal del concurs-oposició estarà constituït en la forma establida en l'annex IV d'aquesta convocatòria.  
5.2 El tribunal no podrà constituir-se ni actuar sense l'assistència, com a mínim, de tres dels seus membres amb dret a vot.  
5.3 El tribunal podrà, sempre sota la seua direcció i control directe, utilitzar ajudants que l'auxilien en els dies de celebració de les proves. Igualment podrà disposar la incorporació al seu treball dels col·laboradors i assessors especialistes que estime oportuns. Aquests col·laboradors i assessors limitaran la seua actuació a l'exercici de la seua especialitat tècnica, que constituirà la base exclusiva de la seua col·laboració.  
5.4 Els membres del tribunal, així com els assessors especialistes, estaran subjectes als motius i les causes generals d'abstenció i recusació dels articles 28 i 29 de la Llei 30/1992, de 26 de novembre, de Règim Jurídic de les Administracions Públiques i de Procediment Administratiu Comú.  
5.5 El tribunal interpretarà i completarà el contingut de les presents bases i resoldrà les qüestions que deriven de la seua aplicació.  
5.6 A l'efecte de comunicacions i d'altres incidències, el tribunal tindrà la mateixa seu que la Sindicatura de Comptes.  
Sisena. Desenvolupament de la fase d'oposició  
6.1 En qualsevol moment el tribunal podrà requerir els aspirants perquè acrediten la seua identitat, mitjançant la presentació del DNI -o del resguard de renovació amb fotografia-, del passaport o del permís de conduir, sense que a aqueix efecte siguen vàlides les fotocòpies compulsades dels dits documents.  
6.2 Els aspirants seran convocats per a cada exercici en crida única i en seran exclosos de l'oposició aquells que no hi compareguen; tret dels casos degudament justificats i discrecionalment apreciats pel tribunal.  
6.3 En el cas que els aspirants efectuen la lectura dels seus exercicis davant del tribunal, l'acte serà públic. L'ordre d'actuació dels aspirants serà l'establit en l'última resolució dictada conformement a l'article 14.2, paràgraf segon, del decret de la Generalitat Valenciana 69/1986, de 2 de juny.  
6.4 Una vegada iniciades les proves, l'anunci de la resta dels exercicis, el farà públic el tribunal en el local on s'haja celebrat l'anterior o en la seu de la Sindicatura de Comptes, amb quaranta-vuit hores d'antelació com a mínim.  
Setena. Desenvolupament de la fase de concurs  
El tribunal, a la vista de la documentació aportada pels aspirants, valorarà els mèrits que corresponguen a la fase de concurs.  
Vuitena. Qualificació dels aspirants  
8.1 Fase d'oposició  
8.1.1 El primer exercici: la primera part es qualificarà de zero a set punts, igual que la segona. Per a superar aquest exercici serà menester obtenir en conjunt un mínim de set punts.  
8.1.2 El segon exercici es puntuarà de zero a deu punts i, per a superar-lo, caldrà obtenir un mínim de cinc punts.  
8.1.3 El tercer exercici: la primera part es puntuarà de zero a deu punts i la segona, de zero a quatre punts. Serà necessari, per a superar-lo, obtenir en conjunt un mínim de set punts.  
En finalitzar i avaluar cada exercici, el tribunal farà públic, en el lloc de celebració de l'examen o en la seu de la Sindicatura de Comptes, la llista de puntuacions obtingudes pels aspirants, i en quedaran eliminats els qui no aconseguisquen els mínims establits.  
8.2 Fase de concurs. La valoració dels mèrits assenyalats en la base 1.5.5 es farà de la manera següent:  
a) Mèrits acadèmics distints de l'exigit per a concórrer a la convocatòria  
- D'altres titulacions universitàries: fins un màxim de dos punts.  
b) Diplomes i cursos  
- Diplomes i cursos de perfeccionament sobre temes econòmics o financers: fins un màxim de dos punts.  
c) Coneixement d'altres idiomes, a part dels utilitzats en el primer exercici de l'oposició.  
- Coneixement d'altres idiomes oficials d'estats membres de la Unió Europea: fins un màxim de tres punts.  
- Coneixement d'altres idiomes oficials d'estats que no siguem membres de la Unió Europea: fins un màxim d'un punt.  
d) D'altres mèrits  
- Coneixement del valencià: fins un màxim d'un punt.  
- Experiència en llocs de treball similars a l'ofert, tant en el sector públic com en el privat: fins un màxim d'un punt.  
La puntuació de tots aquests mèrits només es farà efectiva si hom supera la fase d'oposició; en tal cas, a la puntuació obtinguda en aquesta, es sumarà la que corresponga per la valoració dels mèrits de la fase de concurs.  
8.3 La qualificació final de les proves serà la suma total de les puntuacions parcials obtingudes en les diferents fases de l'oposició i en el concurs. En cap cas no es podrà seleccionar un nombre d'aspirants superior al de places convocades.  
Novena. Relació d'aprovats i presentació de documents  
9.1 En haver conclòs totes les fases del concurs-oposició, el tribunal elevarà, si és el cas, al Consell de la Sindicatura de Comptes la proposta de l'aspirant seleccionat, que serà qui haurà obtingut major puntuació. Aquesta proposta es farà pública.  
9.2 L'aspirant que supere la fase selectiva acreditarà els seus coneixements de valencià amb la presentació dels certificats, diplomes o títols que hagen sigut homologats per la Generalitat Valenciana.  
9.3 Si l'aspirant no acredita el requisit anterior, es comprometrà a realitzar els cursos corresponents de perfeccionament que s'organitzen a aqueix efecte.  
9.4 En el termini de vint dies hàbils comptadors des de la publicació de la relació d'aprovats a què fa referència la base 9.1, l'aspirant haurà de presentar en la seu de la Sindicatura de Comptes els documents següents:  
a) Certificació de naixement expedida pel registre civil corresponent o fotocòpia compulsada del DNI o del passaport en el cas dels nacionals dels estats membres de la Unió Europea o d'aquells estats en què siga d'aplicació la lliure circulació de treballadors i treballadores.  
b) Fotocòpia legalitzada o compulsada del títol de diplomat en Ciències Empresarials, o titulació equivalent.  
c) Declaració de no haver sigut separat, per mitjà d'expedient disciplinari, de cap administració o càrrec públic; així com de no estar inhabilitat penalment per a l'exercici de les funcions públiques.  
d) Certificat mèdic oficial acreditatiu de no patir malaltia o defecte físic que impedisca l'exercici de les funcions assignades al lloc de treball ofert.  
Si l'aspirant seleccionat deté la condició de funcionari públic o de treballador al servei d'alguna administració pública, estarà exempt de justificar les condicions i requisits ja acreditats per a obtenir el seu nomenament o formalitzar l'oportú contracte de treball, i haurà de presentar un certificat de l'organisme públic de què depenga, acreditant la condició de funcionari o de treballador al servei de l'administració pública; així com de qualsevol altra circumstància d'interés del seu expedient personal.  
Si l'aspirant seleccionat fos minusvàlid, haurà de presentar una certificació de la Conselleria de Benestar Social, que acredite la dita condició i la seua capacitat per a exercir les tasques que corresponen al lloc objecte de la convocatòria.  
9.5 Per a l'aspirant seleccionat, tret del cas de força major, en el supòsit que no presentés la documentació o que de l'examen d'aquesta es deduís que manca d'algun dels requisits exigits en la base segona de aquesta convocatòria, es determinarà la invalidesa de les actuacions del dit aspirant i, en relació a aquest, la nul·litat subsegüent dels actes del tribunal. En aquest supòsit, el tribunal podrà proposar un nou aspirant, seguint l'ordre de puntuació del concurs-oposició, entre aquells que, havent superat totes les proves, vagen quedar fora de la relació de seleccionats a causa del límit establit en l'article 9.2 de la Llei de la Funció Pública Valenciana.  
Deu. Nomenament  
Una vegada comprovada la conformitat dels documents presentats, el Consell de la Sindicatura de Comptes formularà el nomenament corresponent, que serà publicat en el Diari Oficial de la Generalitat Valenciana i en el BOCV, i notificat a la persona interessada.  
Si no s'incorpora al lloc de treball en el termini establit, el Consell de la Sindicatura de Comptes podrà substituir l'aspirant per aquell que el seguia en qualificació, segons la puntuació atorgada pel tribunal qualificador.  
Onze. Normes finals  
Contra la convocatòria, les seues bases i tots aquells actes administratius que se'n deriven, es podrà interposar recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, dins del termini de dos mesos comptadors des del dia següent al de la publicació d'aquesta convocatòria en el DOGV i en el BOCV. El termini es computarà a partir de la publicació que aparega en darrer lloc.  
Com a requisit per a interposar el dit recurs, caldrà efectuar-ne la comunicació prèvia a l'òrgan administratiu autor de l'acte; tal i com exigeix l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Davant de les actuacions del tribunal, es podrà interposar el recurs ordinari previst en l'article 114 de la Llei 30/1992 citada, en el termini d'un mes comptador des del dia següent al de les seues publicacions.  
El recurs podrà ser interposat davant de l'òrgan que va dictar l'acte que s'impugne, o davant del Consell de la Sindicatura de Comptes com a òrgan competent per a resoldre'l.  
València, 24 d'abril de 1997.- El síndic major.  
ANNEX I  
Programa del segon exercici  
Primera part. Dret constitucional i administratiu  
Tema 1 L'ordenament jurídic. Les fonts del Dret. La llei. Decrets-llei i decrets legislatius. D'altres fonts del dret.  
Tema 2. La Constitució espanyola de 1978. Estructura i contingut. Drets i deures fonamentals. Garantia i suspensió de drets. La Corona. El Defensor del Poble.  
Tema 3. Les Corts Generals. Les cambres: composició, atribucions, funcionament. Elaboració de les lleis. Els tractats internacionals.  
Tema 4. L'administració central de l'Estat. El govern i l'administració. Relacions entre el govern i les Corts. L'administració perifèrica de l'Estat. Els delegats del govern i els governadors civils. Organització institucional de l'Estat: concepte i classificació dels ens públics no territorials.  
Tema 5. El poder judicial. La funció judicial. L'organització de les administracions de justícia. El Consell General del Poder Judicial. El Tribunal Constitucional.  
Tema 6. L'Estatut d'Autonomia de la Comunitat Valenciana: característiques generals. Organització de la Comunitat Valenciana. Delimitació de competències. Reforma de l'Estatut. El Govern Valencià: composició, estructura i funcions.  
Tema 7. Les Corts Valencianes. D'altres institucions de la Comunitat Valenciana: el Consell Valencià de Cultura, el Síndic de Greuges, el Tribunal Superior de Justícia de la Comunitat Valenciana.  
Tema 8. L'administració local. Principis i organització. El municipi: concepte i naturalesa. La província: concepte i naturalesa. D'altres entitats de caràcter local.  
Tema 9. El reglament com a font de dret administratiu. Concepte i classes. Límits i procediment d'elaboració. Eficàcia i control. L'acte administratiu: concepte, classes i elements. La motivació i notificació. Eficàcia i validesa dels actes administratius.  
Tema 10. Els contractes de les administracions públiques. Règim general. Contracte d'obres. Contracte de gestió de serveis públics. Contracte de subministraments. Contractes de consultoria i assistència, de serveis i de treballs específics no habituals.  
Tema 11. El procediment administratiu. Iniciació i ordenació. Instrucció del procediment. Finalització del procediment. Execució.  
Control i comptabilitat de l'activitat economicofinancera del sector públic  
Tema 12. La Sindicatura de Comptes de la Generalitat Valenciana (I). Antecedents i regulació vigent. Composició i organització. Atribucions dels distints òrgans.  
Tema 13. La Sindicatura de Comptes de la Generalitat Valenciana (II). Funcions, naturalesa, àmbit i instruments en què es materialitza la funció fiscalitzadora. Examen i censura del Compte General de la Generalitat Valenciana. Tramitació parlamentària. Examen dels comptes generals de les corporacions locals.  
Tema 14. La Sindicatura de Comptes de la Generalitat Valenciana (III). L'informe anual sobre la gestió econòmica del sector públic valencià. Memòria anual d'actuacions de la Sindicatura de Comptes. La iniciativa fiscalitzadora de la Sindicatura de Comptes i de les Corts Valencianes. Fiscalitzacions periòdiques: Fons de Compensació Interterritorial, despeses electorals, tramitació parlamentària.  
Tema 15. D'altres òrgans de control extern de l'Estat espanyol (I). La Sindicatura de Comptes de Catalunya. El Consell de Comptes de Galícia. La Cambra de Comptes de Navarra. La Sindicatura de Comptes de les Illes Balears. Antecedents i regulació vigent. Composició i organització. Funcions.  
Tema 16. D'altres òrgans de control extern de l'Estat espanyol (II). La Cambra de Comptes d'Andalusia. El Tribunal Basc de Comptes Públics. L'Audiència de Comptes de Canàries. La Sindicatura de Comptes de Castella-la Manxa. Regulació vigent. Composició i organització. Funcions.  
Tema 17. El Tribunal de Comptes d'Espanya. Origen i evolució històrica. Organització. Funció fiscalitzadora i funció jurisdiccional del Tribunal de Comptes d'Espanya.  
Tema 18. Les relacions del Tribunal de Comptes amb els òrgans de control extern de les comunitats autònomes. Àmbits de competència. Jurisprudència constitucional. Relacions.  
Tema 19. El pressupost: concepte i finalitats. Els principis clàssics i la seua revisió actual. El contingut dels pressuposts generals de l'Estat.  
Tema 20. Règim pressupostari de les comunitats autònomes. El pressupost de la Generalitat Valenciana. Estructura, elaboració, aprovació, modificació i execució.  
Tema 21. Comptabilitat del sector públic. Delimitació del sector públic. L'empresa pública. Les administracions públiques. Les entitats públiques en la comptabilitat nacional.  
Tema 22. El Pla General de Comptabilitat Pública. Estructura del Pla. El control pressupostari en el Pla General de Comptabilitat Pública. Fins de la informació financera pública. Principis comptables públics.  
Tema 23. Els comptes anuals de les entitats públiques. El balanç de situació. Compte del resultat economicopatrimonial. Estat de liquidació del pressupost. Memòria. D'altres estats financers i magnituds rellevants contingudes en la memòria.  
Tema 24. Anàlisi i interpretació dels comptes anuals de les administracions públiques. Utilitat i contingut informatiu del balanç. El resultat en les administracions públiques. La memòria.  
Segona part. El control extern del sector públic a Europa  
Tema 25. Control financer extern del sector públic regional a Alemanya. Marc jurídic. Composició i organització dels òrgans fiscalitzadors. Funcions.  
Tema 26. Control financer extern del sector públic estatal a Alemanya. Marc jurídic. Composició i organització del Tribunal de Comptes Federal. Funcions.  
Tema 27. El sistema francés de fiscalització externa dels comptes públics. Marc jurídic. Composició i organització del òrgans fiscalitzadors: Tribunal de Comptes i cambres regionals de comptes. Funcions.  
Tema 28. El control extern del sector públic estatal i regional a Itàlia. Marc jurídic. Composició i organització dels òrgans fiscalitzadors: Tribunal de Comptes i comités regionals de control. Funcions.  
Tema 29. El control del sector públic estatal i local al Regne Unit. Marc jurídic. Composició i organització dels òrgans fiscalitzadors: Oficina Nacional de Fiscalització, Comissió de Fiscalització, Comissió de Comptes. Funcions.  
Tema 30. El control del sector públic estatal a d'altres països europeus. Les entitats fiscalitzadores superiors d'Holanda, Bèlgica i Dinamarca.  
Tema 31. L'Organització Europea d'Institucions Regionals de Control Extern del Sector Públic (EURORAI): organització, objectius, activitats i membres. L'Organization of Local Government Audit (OLGA): organització, objectius, activitats i membres.  
Tema 32. L'organització Internacional d'Entitats Ficalitzadores Superiors (INTOSAI): organització, objectius, activitats. L'Organització Europea d'Entitats Fiscalitzadores Superiors (EUROSAI).  
La Unió Europea. Dret, polítiques, finançament i control  
Tema 33. Les institucions de la Unió Europea. El Consell Europeu. El Consell. La Comissió. El Parlament Europeu. El Tribunal de Justícia.  
Tema 34. Les polítiques comunitàries. Política agrícola comuna. Política de la competència. Política social. Política econòmica i monetària. D'altres polítiques europees.  
Tema 35. La política regional de la Unió Europea. El Fons Europeu de Desenvolupament Regional. Les transferències dels fons estructurals a les comunitats autònomes.  
Tema 36. Els pressuposts de la Unió Europea. Finançament. Els recursos propis comunitaris. Elaboració del pressupost i distribució.  
Tema 37. El control pressupostari de la Unió Europea. El control efectuat pels interventors. El control efectuat pel Tribunal de Comptes Europeu. El control del Parlament Europeu.  
Tema 38. El Tribunal de Comptes Europeu (I). Antecedents i creació. Composició.  
Tema 39. El Tribunal de Comptes Europeu (II). Finalitat, funcionament i relacions amb d'altres institucions.  
Tema 40. La cooperació del Tribunal de Comptes d'Espanya amb els altres òrgans de control extern en la fiscalització dels fons procedents de la Unió Europea.  
ANNEX II  
..., amb DNI / passaport núm. ..., nascut/da a ..., en data ..., amb domicili a ..., carrer / avinguda / plaça ..., núm. ..., porta ..., CP ..., tel. ...  
EXPOSE:  
a) Que reunisc tots i cadascun dels requisits establits en la base segona de la convocatòria.  
b) Que la documentació acreditativa dels requisits generals assenyalats en la base segona de la convocatòria l'aportaré -en el cas de ser seleccionat/da- després de la celebració i puntuació de les proves del concurs-oposició.  
c) Que hi adjunte fotocòpia del DNI, del resguard de renovació amb fotografia o del passaport; així com una fotografia de carnet i els documents compulsats o les certificacions acreditatives dels mèrits al·legats per a la fase de concurs que s'esmenten tot seguit:  
1.  
2.  
3.  
4.  
(...)  
SOL.LICITE:  
1. Ser admés/a a prendre part en el concurs-oposició lliure convocat per a cobrir una vacant de tècnic/a de relacions institucionals de la Sindicatura de Comptes de la Generalitat Valenciana, segons convocatòria publicada en ..., de data...  
2. Les adaptacions següents per a realitzar les proves, a causa de la seua condició de persona discapacitada:  
1.  
2.  
3.  
València, ... de ... de 1997  
La persona interessada  
SÍNDIC MAJOR.  
SINDICATURA DE COMPTES DE LA GENERALITAT VALENCIANA.  
ANNEX III  
Tribunal qualificador titular  
President: un auditor de la Sindicatura de Comptes de la Generalitat Valenciana.  
Vocals:  
- Un professor titular d'universitat de disciplines econòmiques o financeres.  
- Un professor de l'Escola Oficial d'Idiomes.  
- Un representant de la Conselleria d'Economia, Hisenda i Administració Pública.  
Vocal-secretari: un tècnic d'auditoria d'algun òrgan de control extern del sector públic.  
A l'efecte d'estar informat de totes les incidències del procediment, el Consell de Personal de les Corts Valencianes i Institucions que en depenen, podrà nomenar un representant perquè estiga present en les reunions del tribunal.  
Tribunal qualificador suplent  
President: un auditor de la Sindicatura de Comptes de la Generalitat Valenciana.  
Vocals:  
- Un professor titular de la universitat de disciplines econòmiques o financeres.  
- Un professor de l'Escola Oficial d'Idiomes.  
- Un representant de la Conselleria d'Economia, Hisenda i Administració Pública.  
Vocal-secretari: un tècnic d'auditoria d'algun òrgan de control extern del sector públic.  
A l'efecte d'estar informat de totes les incidències del procediment, el Consell de Personal de les Corts Valencianes i Institucions que en depenen, podrà nomenar un representant perquè estiga present en les reunions del tribunal.